Knut Arild Hareide

Knut Arild Hareide (født 23. november 1972 i Bømlo i Hordaland) er en norsk tidligere politiker for Kristelig Folkeparti (KrF), og fra 1. januar 2022 direktør i Sjøfartsdirektoratet.

Han er utdannet siviløkonom. Han var politisk rådgiver og statssekretær under Bondevik-regjeringene, så miljøvernminister fra 2004 til 2005. Han var stortingsrepresentant fra 2009 til 2021. I perioden 2009–2013 ledet han Stortingets transport- og kommunikasjonskomité og 22. juli-komiteen.

I 2011 ble han partileder i Kristelig Folkeparti. Etter stortingsvalget 2013 ble partiet en del av det parlamentariske grunnlaget for Erna Solbergs regjering. I 2018 gikk Hareide inn for å forhandle med Arbeiderpartiet og Senterpartiet om en regjeringsdannelse, men fikk flertallet i eget parti mot seg og trakk seg som KrF-leder. I januar 2020, etter at Fremskrittspartiet gikk ut av regjeringen, ble Hareide samferdselsminister i Solberg-regjeringen. Han gikk av ved regjeringsskiftet i oktober 2021. Han gikk samtidig ut av Stortinget, etter at han hadde frasagt seg re-nominasjon ved stortingsvalget i 2021.

Familie, utdannelse og yrke 
Hareide er født og oppvokst på Rubbestadneset i Bømlo i Sunnhordland. Han er sønn av transportsjef Ragnar Bjarne Hareide og førstekonsulent Tordis Økland. Han er den yngste av fem brødre.

Han gikk Bømlo videregående skole og flyttet så til Bergen for å studere. Han er utdannet siviløkonom fra NHH og har grunnfag i sosiologi fra Universitetet i Bergen. Fra 1994 til 1995 var han leder i NHHS. I løpet av studietiden var han også medlem av studentparlamentet ved Universitetet i Bergen og tillitsvalgt i Norsk Studentunion (NSU).

Etter studiene fikk Hareide en praktikantstilling i Schibsted. Mellom periodene i politiske fulltidsverv har han arbeidet som forretningsutvikler, prosjektleder og organisasjonsdirektør i Schibsted.

Etter at han avsluttet sin tid som stortingsrepresentant tiltrådte han stillingen som sjøfartsdirektør fra januar 2022.

Politisk arbeid 
Hareide begynte sin politiske karriere som kommunestyrerepresentant i hjemkommunen Bømlo, der han ble valgt inn som 18-åring i 1991. Han var medlem av kommunestyret og kulturstyret på Bømlo til 1995.

I 1998 ble han hentet inn som politisk rådgiver til statsråd Jon Lilletun i Kirke-, utdannings- og forskningsdepartementet i Kjell Magne Bondeviks første regjering, «sentrumsregjeringen». Han var også medlem av sentralstyret i KrFs ungdomsparti KrFU fra 1999 til 2001. I 2001 ble han valgt til medlem av sentralstyret i KrF.

Da Kjell Magne Bondevik dannet sin andre regjering, «samarbeidsregjeringen», i oktober 2001, ble Hareide utnevnt til statssekretær i Finansdepartementet under statsråd Per-Kristian Foss (H).

Den 18. juni 2004 ble Hareide utnevnt til statsråd i Miljøverndepartementet (miljøvernminister). Da Hareide tiltrådte som miljøvernminister, 31 år gammel, ble han KrFs yngste minister noensinne. Han gikk av som statsråd sammen med resten av regjeringen etter stortingsvalget høsten 2005.

Hareide var andre nestleder i KrF fra 2003 til 2007, da han gikk av etter eget ønske. I perioden 2005–2009 hadde han møtt fra tid til annen som KrFs første vararepresentant til Stortinget fra Hordaland. I 2009 ble han valgt inn fra Akershus på utjevningsmandat. I 2013 og 2017 ble han valgt inn fra Hordaland.

Han ble valgt som ny KrF-leder med akklamasjon på partiets landsmøte i 2011 etter Dagfinn Høybråten.

Strid om veivalg i KrF i 2018 
25. september 2018 lanserte Hareide boka Det som betyr noe hvor han argumenterte for at KrF skulle gå til venstre i politikken og samarbeide med Arbeiderpartiet og Senterpartiet, men ikke SV, fordi han mente at avstanden til Fremskrittspartiet var for stor.

På landsstyremøte 28. september 2018 annonserte Hareide at han ønsket at KrF skulle forhandle om å gå inn en regjering med Arbeiderpartiet og Senterpartiet med Jonas Gahr Støre som statsministerkandidat.
Mot ham stod blant annet hans to nestledere Olaug Bollestad og Kjell Ingolf Ropstad som ønsket å gå inn i Solberg-regjeringen sammen med Høyre, FrP og Venstre.

Saken ble behandlet på ekstraordinært landsmøte i KrF 2. november 2018. Før avstemningen klargjorde Hareide at han ville gå av som leder hvis han tapte avstemningen. Landsmøtet stemte over tre forslag først: «Blått: Innebærer at KrF går i regjering med Høyre, Venstre og FrP Rødt: Innebærer at KrF går i regjering med Arbeiderpartiet (Ap) og Senterpartiet (Sp) og får støtte av SV på Stortinget til å danne flertall. Gult: Innebærer at KrF forblir i opposisjon på Stortinget som i dag, men støtter en ikke-sosialistisk regjering.» 
Blått alternativ fikk 76 stemmer, rødt fikk 84 stemmer og gult fikk 30 stemmer, og i finalevoteringen mellom blått og rødt fikk det blå alternativet 98 mot 90 stemmer for det røde. Det var 190 delegater som stemte, og to stemte blankt.

Den 17. januar 2019 gikk Hareide av som partileder. Landsstyret konstituerte Olaug Bollestad som partileder. På partiets landsmøte i april 2019 ble Kjell Ingolf Ropstad valgt til ny partileder med Olaug Bollestad som 1. nestleder.

Hareide tok ikke gjenvalg ved stortingsvalget høsten 2021.

Regjering 
 13. august 1998–17. mars 2000: politisk rådgiver i Kirke-, utdannings- og forskningsdepartementet
 19. oktober 2001–4. august 2003: statssekretær i Finansdepartementet
 18. juni 2004–17. oktober 2005: statsråd i Miljøverndepartementet
 24. januar 2020–14. oktober 2021: statsråd i Samferdselsdepartementet

Stortingskomiteer 
 2013–2020: medlem av Stortingets utenriks- og forsvarskomité
 2013–2017: medlem av Stortingets valgkomité
 2011–2012: leder av Stortingets 22. juli-komité
 2009–2013: leder av Stortingets transport- og kommunikasjonskomité

Bibliografi 
Det som betyr noe. Et KrF for vår tid (Aschehoug, 2018, ISBN 978-82-03-29750-2)

Referanser

Eksterne lenker 
 
 
 
 
 

Norske miljøvernministre
KrF-statsråder
Statsråder i Regjeringen Bondevik II
Statsråder i Regjeringen Solberg
Statssekretærer fra KrF
Politiske rådgivere fra KrF
Stortingsrepresentanter fra KrF
Stortingsrepresentanter for Hordaland
Stortingsrepresentanter for Akershus
Stortingsrepresentanter 2013–2017
Stortingsrepresentanter 2009–2013
Stortingsrepresentanter 2017–2021
Lokalpolitikere i Bømlo
KrF-politikere i Hordaland
Kristelig Folkepartis ledere
Tillitsvalgte i KrFU
Norske siviløkonomer fra NHH
Alumni fra Universitetet i Bergen
Parlamentsmedlemmer i Studentparlamentet ved Universitetet i Bergen
Personer fra Bømlo kommune